b"\n_START_ARTICLE_\nAikido\n_START_SECTION_\nTehnika\n_START_PARAGRAPH_\nAikido vklju\xc4\x8duje \xc5\xa1irok spekter tehnik, ki temeljijo na na\xc4\x8delu energije in gibanja, da preusmerijo in nevtralizirajo napad, ter za kontrolo nad napadalci. Ker aikido tehnike dovoljujejo veliko gibanja med izvajanjem, ter tudi zaradi drugih razlogov, nekateri menijo, da je aikido \xc5\xa1e posebno primeren za obrambo pred ve\xc4\x8d napadalci. Z znanjem aikida na vi\xc5\xa1ji stopnji, se lahko obranimo, ne da bi resneje po\xc5\xa1kodovali napadalca. Pri pravilni izvedbi tehnike, velikost in mo\xc4\x8d napadalca nista pomembna, da je le ta u\xc4\x8dinkovita.\n_START_SECTION_\nTrening\n_START_PARAGRAPH_\nMetode treniranja se razlikujejo glede na organizacije in celo med razli\xc4\x8dnimi doji znotraj iste organizacije. V osnovi pa treningi potekajo tako, da u\xc4\x8ditelj ka\xc5\xbee tehnike, u\xc4\x8denci pa ponavljajo za njim. Trenira se s pomo\xc4\x8djo vzajemne tehnike, kjer je poudarek na vstopu in sodelovanju (harmonizacija) z napadom, ne pa nasprotovanju in blokiranju napada. Trenira se v paru. Uke (napadalec), prejemnik tehnike, imitira napad na nage ali tori, ki ga nevtralizira z aikido tehniko. Uke in nage imata enako pomembno vlogo. Ukejeva naloga je, da \xc4\x8dim bolj realno napada, uporablja pravilni polo\xc5\xbeaj, da se ne po\xc5\xa1koduje, ter da se nau\xc4\x8di pravilne tehnike s tem, ko sam ob\xc4\x8duti vzvode in izgubo ravnote\xc5\xbeja, ki ga ustvari Nage s pravilno izvedbo tehnike. Nagejeva naloga je, da se\xc2\xa0\xc2\xbbzdru\xc5\xbei\xc2\xab\xc2\xa0z napadom in ga nevtralizira, ter onemogo\xc4\x8di Ukeja, da bi nadaljeval z napadi. S tem Nage simultano razvije ob\xc4\x8dutek za ravnote\xc5\xbeje in kontrolo pri izvedbi aikido tehnike. Zato morajo u\xc4\x8denci prakticirati obe pozicije, da si razvijejo pravilen ob\xc4\x8dutek za tehniko. Pri o-senseijevemu pouku so bili vsi njegovi u\xc4\x8denci Uke, dokler ni menil, da \xc5\xbee dovolj poznajo tehnike, da so lahko Nage. Gibanje, zavest, natan\xc4\x8dnost, distanca ter \xc4\x8dasovna usklajenost so pomembni dejavniki pri izvedbi tehnik in napredovanju u\xc4\x8denca od toge\xc2\xa0\xc2\xbbtelovadbe\xc2\xab\xc2\xa0do teko\xc4\x8dega in uporabnega znanja. S\xc4\x8dasoma za\xc4\x8dnejo u\xc4\x8denci prakticirati tudi jiyu-waza (prosti napad) in /ali randori (ve\xc4\x8d napadalcev), kjer je napade te\xc5\xbeje predvideti. Ve\xc4\x8dina \xc5\xa1ol uporablja metode treniranja, kjer poisku\xc5\xa1a Uke izvesti kontra-tehniko ali kaeshi-waza._NEWLINE_O-Sensei ni dopu\xc5\xa1\xc4\x8dal tekmovanja pri treningih, ker so nekatere tehnike prenevarne. Poleg tega pa je menil, da tekmovalnost \xc5\xa1kodi pri razvoju dobrega karakterja v u\xc4\x8dencih. Ve\xc4\x8dina stilov aikida spo\xc5\xa1tuje to tradicijo, \xc4\x8deprav so pri Tomiki Aikido (imenovan tudi Shodokan Aikido glej Stile) \xc5\xbee zgodaj za\xc4\x8deli s tekmami. Pri Ki-Aikidu vsake toliko \xc4\x8dasa organizirajo tekmovanje v formah (taigi).\n_START_SECTION_\nObramba\n_START_PARAGRAPH_\nTemelj aikido tehnik je najve\xc4\x8dkrat v poru\xc5\xa1itvi napadal\xc4\x8devega ravnote\xc5\xbeja ter vzvodih na sklepih. Ve\xc4\x8dino aikido tehnik se izvaja, odvisno od situacije, kot tehnike metov (nage-waza) ali kontrol (katame-waza). Najve\xc4\x8dkrat se za izvedbo uporablja vstop irimi in obrat tenkan, udarec atemi pa le redko. Uporaba tehnik udarcev se razlikuje glede na organizacije in v\xc4\x8dasih tudi posamezne klube. V nekaterih klubih so udarci del tehnike, z njim odvrnemo pozornost (\xc2\xab\xc5\xa1okiramo\xc2\xab\xc2\xa0nasprotnika) ter la\xc5\xbeje izvedemo tehniko, medtem ko drugje uporabljajo udarce v bolj\xc2\xa0\xc2\xbbdestruktivne\xc2\xab\xc2\xa0namene. O-Sensei je pri opisovanju tehnike Ikkyo napisal:\xc2\xa0\xc2\xbb\xe2\x80\xa6najprej tre\xc5\xa1\xc4\x8di v oko.\xc2\xab\xc2\xa0(\xc4\x8deprav je pri tem lahko mislil na gibanje pri klasi\xc4\x8dni tehniki obrambe pred udarcem od zgoraj z Ikkyo izvedbo, kjer potisnemo napadal\xc4\x8dev komolec proti njegovi glavi). Pogosto sli\xc5\xa1imo, da aikido vsebuje samo obrambne tehnike, ter da napadi, ki se izvajajo, niso del aikida. Ta trditev je iz zgodovinskega pogleda vpra\xc5\xa1ljiva, vendar se ve\xc4\x8dina aikidok dandanes posve\xc4\x8da predvsem obrambnim tehnikam.\n_START_SECTION_\nNapad\n_START_PARAGRAPH_\nV zgodnjih letih, ko je O'Sensei za\xc4\x8denjal u\xc4\x8diti svojo novo ve\xc5\xa1\xc4\x8dino \xe2\x80\x93 aikido, se je od novih u\xc4\x8dencev pri\xc4\x8dakovalo, da so poznavalci kak\xc5\xa1ne druge borilne ve\xc5\xa1\xc4\x8dine (najve\xc4\x8dkrat ve\xc5\xa1\xc4\x8dine, kjer se uporabljajo udarci). Glede na to, v aikido dojih ne posve\xc4\x8dajo velike pozornosti samim udarcem. U\xc4\x8denci se nau\xc4\x8dijo razli\xc4\x8dnih napadov z u\xc4\x8denjem aikido tehnik, ki se izvajajo na le te. \xc4\x8ceprav se napade malokdaj trenira s tako intenziteto kot pri bolj\xc2\xa0\xc2\xbbagresivnih\xc2\xab\xc2\xa0borilnih ve\xc5\xa1\xc4\x8dinah, je za pravilno izvedbo tehnike potreben tudi pravilen (realen) napad.\xc2\xa0\xc2\xbbPo\xc5\xa1ten\xc2\xab\xc2\xa0napad je udarec usmerjen v cilj (se ne kon\xc4\x8da 5\xc2\xa0cm pred ciljem, ali gre mimo) ali mo\xc4\x8dan, vendar nevtralen (ne vle\xc4\x8demo niti ne porivamo) prijem. Hitrost napada varira glede na znanje in izku\xc5\xa1nje\xc2\xa0\xc2\xbbNage\xc2\xab\xc2\xa0(partner, ki izvaja tehniko). Ne glede na hitrost napada, mora ta vsebovati resen namen udarca ali kontrole (prijema)._NEWLINE_Pri treningu aikida napadalec uporablja razli\xc4\x8dne stilizirane udarce in prijeme kot so: shomenuchi (vertikalni udarec v glavo), yokomenuchi (po\xc5\xa1evni udarec v vrat ), munetsuki (udarec s pestjo), ryotedori (prijem z obema rokama) ali katadori (prijem za ramena). Ve\xc4\x8dina udarcev predstavlja napad z me\xc4\x8dem ali drugim oro\xc5\xbejem. V\xc4\x8dasih se uporabljajo tudi no\xc5\xbeni udarci, vendar ti niso del obi\xc4\x8dajnih treningov._NEWLINE_V aikido tehnike so vklju\xc4\x8deni tudi udarci ali atemi, \xc4\x8deprav se pomen le teh razlikuje od \xc5\xa1ole do \xc5\xa1ole. Nekateri uporabljajo atemi kot udarec v vitalno to\xc4\x8dko z namenom ve\xc4\x8dje u\xc4\x8dinkovitosti aikido tehnike, medtem ko jih drugje uporabljajo za \xc5\xa1okiranje napadalca, posebno, kadar so namerjeni v obraz. Poleg udarcev s pestjo (ali dlanjo) in nogo se izvajajo tudi udarci z rameni in laktom. Nekateri meti so manj u\xc4\x8dinkoviti, \xc4\x8de se ne uporabljajo z atemi.\n_START_SECTION_\nOro\xc5\xbeje\n_START_PARAGRAPH_\nOro\xc5\xbeja, ki se obi\xc4\x8dajno uporabljajo pri treningih aikida so jo (kratka palica), bokken (leseni me\xc4\x8d) in tanto (leseni no\xc5\xbe). Trenira se obramba pred oro\xc5\xbejem in ponekod tudi uporaba oro\xc5\xbeja._NEWLINE_Precej \xc5\xa1ol uporablja Morihiro Saito-ova aiki-jo in aiki-ken sistema treninga z oro\xc5\xbejem. Sistem je sestavljen iz prostih kat ter vaj v parih s palico (jo) in lesenim me\xc4\x8dem (boken). Nekatere \xc5\xa1ole uporabljajo kate, ki izvirajo iz starej\xc5\xa1ih \xc5\xa1ol me\xc4\x8devanja. Le nekaj aikido mojstrov, kot sta Mitsugi Saotome in Kazuo Chiba, je razvilo lasten sistem vadbe z oro\xc5\xbejem."